एबी रोड से गुमराह कर बसों में बैठाते हैं सवारियां
रूट निर्धारण प्लेट्स लगे तो सवारियों को मिल सकती है राहत
भास्कर संवाददाता | मुरैना
ग्वालियर की ओर दौड़ने वाली बसों में सवारियों से धोखाधड़ी किए जाने का सिलसिला थम नहीं पा रहा है। सवारियों को आसानी से गुमराह किया जा सके इसके लिए बस चालक सवारियों को बस स्टैंड से न बिठाकर एबी रोड से बिठाना पसंद करते हैं। आरटीओ कार्यालय, पुलिस कंट्रोल रूम व ट्रैफिक थाने के सामने से दिनभर बसों में सवारियां भरी जाती हैं लेकिन इस पर अंकुश लगाने का साहस कोई नहीं दिखाता।
ग्वालियर-मुरैना की ओर जाने वाली बसों में रूट की स्थिति स्पष्ट अंकित नहीं है। इस तथ्य से पुलिस व परिवहन विभाग के अधिकारी भलीभांति परिचित हैं। लेकिन सवारियों के साथ हर रोज हो रहे विवाद के बाद भी कार्रवाई नहीं की जा रही। बस स्टैंड में सवारियों को गलत रूट बताने पर दूसरा बस चालक आपत्ति करता है इसलिए बस चालक बस स्टैंड से निकलने के बाद कंट्रोल रूम के सामने आकर सवारियां भरते हैं। वहां गोले का मंदिर व शिंदे की छावनी दोनों रूटों के सवारियां बिठा ली जाती हैं और पुरानी छावनी पर पहुंचकर हकीकत सामने आती हैं। हर रोज ग्वालियर अप-डाउन करने वाले यात्रियों से तो कंट्रोल रूम के सामने ही मुंहवाद होता देखा जाता है और स्थिति सिरफुटौव्वल तक पहुंच जाती है, बावजूद इसके ठोस कार्रवाई का अभाव बना हुआ है।
ऑफिस में नहीं रहते परिवहन अधिकारी
बैरियर पर आरटीओ कार्यालय, कंट्रोल रूम व ट्रैफिक थाना बगल-बगल ही स्थित है और इन्हीं ऑफिसों के सामने बसें खड़ी होकर सवारियां भरती हैं। लेकिन परिवहन विभाग में अधिकारी मौजूद नहीं रहते, इस कारण यहां से बसों पर कार्रवाई नहीं हो पाती। वहीं ट्रैफिक पुलिस भी इस मामले में हस्तक्षेप करने में दिलचस्पी नहीं दिखाती। यदि सभी बसों पर रूट दर्शाने वाली प्लेट्स लगाई जाएं तो सवारियों से होने वाले विवाद पर विराम लग सकता है।
सोमवार से चलाएंगे मुहिम
गुरुवार व शुक्रवार को अवकाश है, फिर रविवार आ जाएगा। हम सोमवार से मुहिम चलाएंगे। जिसमें बसों को चेक कर उनमें रूट निर्धारण वाली प्लेट्स लगवाई जाएगी जिससे सवारियां परेशान न हों। एसपीएस चौहान, क्षेत्रीय परिवहन अधिकारी मुरैना
एबी रोड से सवारियां भरती बसें।
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva bho_Deva